প্রশ্ন: শেষ ম্যাচে মোটিভেশন কী থাকছে?
সঞ্জয় সেন: বেঙ্গালুরু এফসি-কে হারাতেই হবে। ওদের অ্যাওয়ে ম্যাচে হারিয়ে এসেছি। এবার হোম ম্যাচেও জিততে পারলে খুশি হব। চ্যাম্পিয়নদের হারানোর মজাই আলাদা। ওয়েস্টউডের দলকে এবারও হারাতে পারলে বুঝিয়ে দেওয়া যাবে কোন দল সেরা। কিন্তু সেরা দল সবসময় চ্যাম্পিয়ন হয় না।
প্র: বেঙ্গালুরু এফসি-র বিশেষত্ব কোথায়?
সঞ্জয়: ওরা টিম গেমে বিশ্বাসী। তাই সুনীল ছেত্রী বা জন জনসন না থাকলেও ম্যাচ জিততে সমস্যা হয় না। বাচ্চা ছেলেগুলোকে দারুণভাবে তৈরি করেছে ওয়েস্টউড। কিন্তু মোহনবাগানের একটা ম্যাচে সনি নর্ডি খেলতে না পারলেই গেল-গেল রব উঠে যায়। যেটা কোনওমতেই কাম্য নয়। বেঙ্গালুরু এফসি-র এই মানসিকতাকে বাহবা দিতেই হয়।
প্র: কোচ অ্যাশলে ওয়েস্টউড সম্পর্কে আপনার মূল্যায়ন কী?
সঞ্জয়: বদমেজাজের জন্য ভারতীয় ফুটবলে ওয়েস্টউড বিতর্কিত চরিত্র। সেটা অন্য বিষয়। কিন্তু ভুলে গেলে চলবে না ওয়েস্টউড দুটো আই লিগ, একটা ফেডারেশন কাপ জিতেছেন। ওঁর কাজকে সম্মান করতেই হয়।
প্র: আই লিগ প্রায় হাতের মুঠোয় এসেও হাতছাড়া হল। আফশোস হচ্ছে না?
সঞ্জয়: আমি কখনও হতাশ হই না। আমার কোচিংয়ে ১৩ বছর পর দল আই লিগ জিতেছে। তার আগে তো মোহনবাগানের অভিধান থেকে চ্যাম্পিয়ন শব্দটাই হারিয়ে গিয়েছিল। তা ছাড়া এখনও ফেডারেশন কাপ বাকি রয়েছে। এএফসি কাপেও দল ভাল খেলছে। হতাশ হয়ে মন খারাপ করব কেন? 
প্র: আই লিগে দুর্দান্ত শুরু করেও দল ব্যর্থ হল কেন?
সঞ্জয়: ইস্টবেঙ্গলের বিরুদ্ধে শেষ মুহূর্তে জেজে লালপেখলুয়ার পেনাল্টি নষ্ট না হলে ডার্বি হারতাম না। লাজং এফসি-র বিরুদ্ধে দশ সেকেন্ড আগে গোল খেতে হল। ওই দুটো ম্যাচেই অনেকটা পিছিয়ে গেলাম। আইজলে হারটাও বড় ধাক্কা হয়ে দাঁড়াল।
প্র: কয়েকদিন আগেই বলেছিলেন, সাফল্য না পেলে সরে যাওয়াই উচিত। মোহনবাগানে আপনার ভবিষ্যৎ কী?
সঞ্জয়: আমি এখনও মনে করি, সাফল্য না পেলে পদ আঁকড়ে থাকার মানে হয় না। সর্বভারতীয় ফুটবল ফেডারেশন আমাকে  নির্বাসিত করার পর দশ হাজার সমর্থক সঞ্জয় সেনের মুখোশ পরে প্রতিবাদ জানাতে মাঠে গিয়েছিল। কিন্তু আমি তো লিগ জিতিয়ে সমর্থকদের প্রতিদান দিতে পারিনি। তবে এখনও ফেডারেশন কাপ বাকি রয়েছে। সামনে এফসি কাপের খেলাও রয়েছে। পরের মরসুম নিয়ে তাই এখনই কিছু বলতে চাইছি না।
প্র: মোহনবাগানকে আই লিগ দিয়েছেন। কোচ হিসাবে নিজের আলাদা কোনও স্বপ্ন রয়েছে?
সঞ্জয়: অবশ্যই রয়েছে। ফুটবলার জীবনে কখনও ইস্টবেঙ্গল বা মোহনবাগানের জার্সিতে খেলা হয়নি। সেই আক্ষেপ চিরকাল থেকে যাবে। এখন মোহনবাগানে কোচিং করে সাফল্য পেয়েছি। যদি কোনওদিন জাতীয় দলের কোচ হতে পারি সেদিন মনে করব স্বপ্নপূরণ হল।
প্র: একটা অপ্রিয় প্রশ্ন করতে হচ্ছে। অনেকেই বলেন আপনি বড় স্পষ্টবক্তা। সর্বভারতীয় ফুটবল ফেডারেশনের সমালোচনা করায় নির্বাসিতও হতে হয়েছিল। ভবিষ্যতে মানিয়ে চলবেন?
সঞ্জয়: কাউকে আঘাত করার জন্য কথাগুলো বলতে চাইনি। কিন্তু আমার মনে হয়েছিল, যেভাবে চলছে তা চলতে পারে না। কাউকে না কাউকে তো এগিয়ে এসে প্রতিবাদ করতেই হয়। সাদাকে সাদা, কালোকে কালো বলা আমার স্বভাব। সামনে একরকম পিছনে আর একরকম কথা বলতে পারি না। নির্বাসনের সময় অনেকেই বলেছিল সঞ্জয় ভুল বলেনি। উচিত কথা বলেছে। তারা অবশ্য নিজেরা কোনওদিন প্রতিবাদ করেনি। যাই হোক, আমার জন্য ক্লাবের ক্ষতি হয়েছিল তখন। সেটা ভেবেই পরবর্তীকালে আমার অনুশোচনা হয়েছে।